**Új módszerek az ökológia tanításában**

 Még májusban elvégeztem egy online kurzust, melyet az EMBL szervezett. A tanfolyam során bemutatták a Nexus Island nevű játékot, melynek segítségével a környezetünkben lejátszódó folyamatokat jobban meg tudjuk érteni és értetni, miközben egy kutató szemével kell látnunk ezeket a folyamatokat, és kutatóként kell elgondolkodnunk a következményekről és megoldási javaslatokról. Közel százan vettünk részt a kurzuson különböző országokból. Én voltam az egyedüli magyar.

Szeptember végén az EMBL szervezett egy kurzust Heidelbergben, melyre 20 tanár kapott meghívást 13 országból. Mindannyian elvégeztük a májusi alapképzést. Bemutatták nekünk az EMBL nagyköveti programját, mely során mindenki a saját országában mutatná be a játékot és képezne ki tanárokat a használatára meghatározott keretek között.

A kurzus első napján megismertük egymást és tájékoztatást kaptunk a célokról, majd bemutatták a nagyköveti program felépítését.

A második nap reggelén megtekintettük az EMBL egyik kiállítását: A molekuláris biológia világa. A kiállítás a legmodernebb eszközökkel mutatja be ezt a szabad szemmel nem látható világot. Ezután betekintést nyertünk egy nagyszabású kutatás részleteibe, mely az ökoszisztémát vizsgálja; megismertünk három kutatót is, akik a projektben dolgoznak. Látogatást tettünk a kutatók laborjaiba is, és megnézhettük, hogy milyen módszerekkel és technológiával dolgoznak. Este együtt vacsoráztunk a kutatókkal Heidelberg óvárosának egyik éttermében.

A harmadik napon megkaptuk a Nexus Island nevű játék tartozékait, és a játékot kipróbáltuk. Átbeszéltük, hogy tanárként és képzőként mire kell odafigyelni. Átbeszéltük, ki hogyan képzeli a nagyköveti teendők megvalósulását saját országában, hogyan illeszkedik a játék a tantervhez. Délután ökológia témájú prezentációkat hallgattunk meg, melyek különböző tanítási módszereket mutattak be; majd laboratóriumi gyakorlatot végeztünk: algákat vizsgáltunk különböző műtrágya koncentrációknál. Ezután a kurzus zárása következett, és elbúcsúztunk egymástól.